# **Tehostettu palveluasuminen**

# **Someron kaupungin vanhuspalveluissa**

Sisällysluettelo

[**Tehostettu palveluasuminen** 1](#_Toc54781292)

[**Someron kaupungin vanhuspalveluissa** 1](#_Toc54781293)

[TERVETULOA TEHOSTETTUUN PALVELUASUMISEEN 3](#_Toc54781294)

[MITEN TEHOSTETTUUN PALVELUASUMISEEN HAKEUDUTAAN? 4](#_Toc54781295)

[Hakeutuminen 4](#_Toc54781296)

[Asukasvalinnat 4](#_Toc54781297)

[ASUMINEN TEHOSTETUSSA PALVELUASUMISESSA 5](#_Toc54781298)

[Asunnon vuokraaminen 5](#_Toc54781299)

[Hoito- ja palvelusuunnitelma 6](#_Toc54781300)

[Omahoitaja 7](#_Toc54781301)

[TUKIPALVELUT JA YHTEISTYÖKUMPPANIT 7](#_Toc54781302)

[Siivouspalvelu 7](#_Toc54781303)

[Vaatehuolto 8](#_Toc54781304)

[Turvapalvelut 8](#_Toc54781305)

[Hoitotarvikkeet 8](#_Toc54781306)

[Apuvälineet 8](#_Toc54781307)

[Lääkehoito 9](#_Toc54781308)

[Kampaajan ja jalkahoitajan ym. palvelut 9](#_Toc54781309)

[ETUUDET 9](#_Toc54781310)

[MAKSUT JA LASKUTUS 9](#_Toc54781311)

[Vuokra 10](#_Toc54781312)

[Ateriat 10](#_Toc54781313)

[Hoitomaksu 10](#_Toc54781314)

[Tukipalvelut 10](#_Toc54781315)

[TEHOSTETUSTA PALVELUASUMISESTA POISTUMINEN 11](#_Toc54781316)

## TERVETULOA TEHOSTETTUUN PALVELUASUMISEEN

Tehostetulla palveluasumisella tarkoitetaan palveluasumista, joka on tavallista palveluasumista ja kotihoitoa tehostetumpaa ympärivuorokautista palvelua.

Tehostettu palveluasuminen muodostuu vuokra-asumisesta, hoiva- ja hoitopalveluista ja tukipalveluista.

Tehostettu palveluasuminen on tarkoitettu pääsääntöisesti ikääntyville henkilöille, jotka tarvitsevat toimintakykynsä alentumisen vuoksi tukea, hoivaa, huolenpitoa ja ohjausta ympärivuorokautisesti ja eivät enää kotiin tuotettujen palvelujen turvin selviydy omassa kodissaan. Palvelutalojen henkilöstö avustaa ikääntyviä arjen askareissa, sekä toteuttaa hoivaa ja hoitoa asiakkaan itsenäistä selviytymistä ja voimavaroja tukien. Tavoitteena on, että asiakas tekee itse sen, mihin hänen voimavaransa riittävät ja tarvittaessa henkilökunta tukee, ohjaa ja auttaa asiakasta selviytymään jokapäiväisistä toiminnoistaan.

Someron kaupungissa tehostettua palveluasumista on:

• Palvelutalo Tervaskannossa 46 asukaspaikkaa

• Katajakodissa 60 asukaspaikkaa

• Mäntykodissa 12 asukaspaikkaa ja 6 intervallipaikkaa

Tehostetussa palveluasumisessa työskennellään asiakaslähtöisesti ja toimintatavalla tuetaan sekä edistetään asiakkaiden liikkumista ja toimintakykyä.

### MITEN TEHOSTETTUUN PALVELUASUMISEEN HAKEUDUTAAN?

#### Hakeutuminen

Tehostettuun palveluasumiseen hakeudutaan erillisellä hakemuksella, joka käsitellään moniammatillisessa SAS-ryhmässä.

Hakulomakkeita on saatavissa kotihoidosta, tehostetun palveluasumisen esimieheltä tai Someron kaupungin internet-sivuilta.

**Yhteydenotot tarvittaessa:**

Palveluasumisen esimies puh. 044 7792 601

Kotihoidon esimies puh. 044 7792 406

#### Asukasvalinnat

Asukasvalinnat tehostettuun palveluasumiseen tehdään asiakkaan toimintakyvyn arvioinnin perusteella.

Palvelujen järjestämisen lähtökohtana on asiakkaiden tasavertainen ja oikeudenmukainen kohtelu palvelutarpeen määrittelyssä.

Tehostetun palveluasumisen tarvetta arvioitaessa huomioidaan aiemmin kotiin tuotettujen kotihoidon palvelujen maksimimäärä ja toimintakyvyn heikkeneminen sekä se, että kotihoitoa ei voida enää turvallisesti omaan kotiin järjestää.

Päätöksenteon tukena käytetään asiakkaan hoitoon osallistuvien henkilöiden ja tahojen, kuten kotihoidon asiantuntemusta. Toimintakyvyn arviointimenetelminä ovat havainnointi, haastattelu ja erilaiset arviointimittarit, kuten MMSE (muistin ja älyllisen toimintakyvyn arviointimenetelmä) ja RAI (antaa kokonaiskuvan asiakkaan toimintakyvystä eri osa-alueilla).

Tehostetun palveluasumisen viitteelliset kriteerit ovat:

MMSE Hoitoisuus (viitteellinen) indeksin arvo ensisijainen vaihtoehto

Yli 23 Itsenäisesti tai omaisen avulla kotona tai kotihoito

17-23 Perhehoito/ ryhmäasuminen

Alle 17 Tehostettu palveluasuminen tai Tk-osaston pitkäaikaishoito

Päätöksen tehostetun palveluasumisen paikan myöntämisestä tekee SAS-ryhmä.

### ASUMINEN TEHOSTETUSSA PALVELUASUMISESSA

#### Asunnon vuokraaminen

Tehostetussa palveluasumisessa asiakkaalla on käytössään yhden tai kahden hengen huone. Katajakodissa kaikki huoneet ovat yhdenhengen huoneita.

Huoneissa on valmiina sähkökäyttöinen sänky ja yöpöytä. Asukas omaisineen voi sisustaa huoneen kodikkaaksi asukkaan omilla tavaroilla.

Asiakas/omainen/edunvalvoja tekee vuokrasopimuksen Someron kaupungin kanssa.

Osoitteenmuutoksesta huolehtii asukas itse/omainen.

Asunto on tarvittaessa lukittavissa ja henkilökunnalla on avaimet nopeaan pääsyyn asukashuoneeseen esim. vaaratilanteessa.

Kotivakuutusta suositellaan otettavaksi irtaimistolle mahdollisen vahingon varalle.

Muutettaessa tehostettuun palveluasumiseen tulee asukkaalla olla itsellään tarvittavat liinavaatteet sekä peitto ja tyyny. Kaikki vaatteet, mukaan lukien vuodevaatteet tulee nimikoida. Jos nimikointi tapahtuu hoitohenkilökunnan toimesta, asukkaalle tilataan valmiita, ommeltavia nimikointinauhoja, jotka asukas itse kustantaa.

#### Hoito- ja palvelusuunnitelma

Jokaiselle tehostettuun palveluasumiseen muuttavalle asukkaalle tehdään henkilökohtainen palvelutarvearviointi, jonka pohjalta laaditaan yhdessä asukkaan, läheisten ja omahoitajan kanssa hoito- ja palvelusuunnitelma.

Yhdessä sovitaan myös käytännön järjestelyt ja käydään keskustelua ruokailuun, siivoukseen, vaatehuoltoon sekä apteekkiasiointiin liittyen.

Hoito- ja palvelusuunnitelman keskeiset tiedot kirjataan sähköiseen asiakastietojärjestelmään. Hoito- ja palvelusuunnitelma on tavoitteellinen suunnitelma, jossa kartoitetaan asukkaan voimavarat ja elämäntilanne. Samalla sovitaan työnjaosta asukkaan ja hänen hoitoonsa osallistuvien kesken. Hoito- ja palvelusuunnitelma päivitetään vähintään puolivuosittain tai hoidon tarpeen muuttuessa.

Asukas hyväksyy hoitonsa kannalta tarvittavat apuvälineet käyttöönsä. Apuvälineiden käyttö lisää asiakkaan turvallista hoitoa ja varmistaa palvelutalojen hoitajien työturvallisuutta.

Kokonaisvaltainen ja voimavaralähtöinen toimintaperiaate ohjaa tehostetun asumispalvelun ammattilaisten työtä.

#### Omahoitaja

Tehostetussa palveluasumisessa jokaisella asukkaalla on nimettynä omahoitaja, joka seuraa hoito- ja palvelusuunnitelman toteutumista.

Omahoitaja huolehtii lähemmin asukkaan henkilökohtaisista tarpeista ja toimii yhdyshenkilönä omaisiin ja muihin yhteistyötahoihin.

Omahoitaja on ensisijainen yhteyshenkilö omaisiin/läheisiin sekä muihin yhteistyötahoihin. Kaikki palvelutaloissa työskentelevät ovat asukkaita varten ja aina tarvittaessa käytettävissä. Kaikissa asukkaan asioissa pyydetään ottamaan asia rohkeasti puheeksi omahoitajan kanssa.

### TUKIPALVELUT JA YHTEISTYÖKUMPPANIT

#### Siivouspalvelu

Siivouspalvelu kuuluu molempiin tukipalvelupaketteihin.

#### Vaatehuolto

Vaatehuolto kuuluu tukipalvelupaketti 2:een. Asukkaat voivat halutessaan ostaa vaatehuollon yksityisiltä palveluntuottajilta tai esim. omainen voi halutessaan huolehtia siitä (tukipalvelupaketti 1).

#### Turvapalvelut

Tehostetussa palveluasumisessa asukas asuu omassa vuokra-asunnossa, jossa on käytössä hoitajakutsujärjestelmä. Tehtyihin hälytyksiin vastaa asumisyksikön hoitajat. Turvapalvelut kuuluvat molempiin tukipalvelupaketteihin.

#### Hoitotarvikkeet

Hoitotarvikkeet eivät kuulu tukipalvelupakettiin, eikä hoitomaksuun. Asukkaat ostavat itse hoitoonsa tarvittavat tarvikkeet.

Inkontinenssituotteet asukas saa tarvittaessa maksutta käyttöönsä sairaanhoitovälineiden ilmaisjakelun kautta.

#### Apuvälineet

Apuvälineet helpottavat ja lieventävät niitä rajoituksia joita sairaus tai vamma tuo jokapäiväiseen elämään. Apuvälinelainaamosta saa apuvälineitä lainaksi korvauksetta sekä lyhyemmäksi että pidemmäksi aikaa. Lainattavissa ovat mm: kävelykepit, kyynärsauvat, kainalosauvat, kävelytelineet, pyörätuolit ja WC-istuimen korotukset.
Yhteystiedot: p. 040 1268 550 (ma-pe klo 12-13).

#### Lääkehoito

Asukas ostaa itse tarvitsemansa lääkkeet valitsemastaan apteekista, johon hän tekee laskutus- tai suoramaksusopimuksen.

Henkilökunta hoitaa yhdessä lääkärin ja valitun apteekin kanssa reseptien päivittämisen ja jatkotilaamisen. Laskut tulevat sopimuksen mukaiseen maksuosoitteeseen.

#### Kampaajan ja jalkahoitajan ym. palvelut

Yksiköihin on tilattavissa asukkaiden toiveiden mukaan sovitusti esimerkiksi kampaajan ja jalkahoitajan palveluita.

### ETUUDET

Eläkettä saavan hoitotukea haetaan Kelalta palvelu- ja hoitokustannuksiin. Hoitotuen määrään ei vaikuta asukkaan tulot tai omaisuus. Hoitohenkilökunta tekee hoitotuen hakemuksen. Hoitotukianomuksen liitteeksi tarvitaan lääkärin C-todistus. Palvelutalojen lääkäri kirjoittaa C-todistuksen ja lähettää sen Kelaan. Todistus on asiakkaalle maksullinen.

Eläkettä saavan asumistukea haetaan Kelalta asumiskustannuksiin. Eläkkeensaajan asumistuen määräytymiseen vaikuttavat asumismenot, perhesuhteet sekä eläkkeensaajan ja puolison bruttotulot ja omaisuus.

### MAKSUT JA LASKUTUS

Asukasta laskutetaan muuttopäivästä alkaen vuokrasta, hoidosta, aterioista ja valitsemastaan tukipalvelupaketista tehtyjen sopimuksien mukaisesti.

#### Vuokra

Palvelutalo Tervaskannossa ja Mäntykodissa vuokran määrä on 10,69 €/vrk yhden hengen huoneessa ja 6,17 € /vrk kahden hengen huoneessa; vuokran määrä ei ole pinta-ala perusteinen. Lämmitys-, vesi- ja sähkökustannukset sisältyvät vuokraan.

Katajakodissa vuokra on neliöperusteinen, 12,03 €/neliö.

#### Ateriat

Ateriapaketti (sisältää kaikki päivän ateriat) on 15 euroa/päivä.

#### Hoitomaksu

Tehostetussa palveluasumisessa hoitomaksu peritään sosiaali- ja terveydenhuollon asiakasmaksulain (734/1992) ja asetuksen (912/1992) mukaisesti samoilla periaatteilla kuin säännöllisessä kotihoidossa olevilta. Maksupäätökset tehdään siten, että maksu yhden henkilön kohdalla on enintään 35 % niistä kuukausittaisista bruttotuloista, jotka ylittävät 573 euroa.

Tuloina otetaan huomioon kaikki bruttotulot (myös korko-, osinko yms. tulot). Tuloina ei oteta huomioon mm. asumis- tai hoitotukea ja rintamalisää.

#### Tukipalvelut

Saatto-/asiointiapu 9,30 euroa/alkava tunti

Tukipalvelupaketti 1 (sisältää siivous- ja turvapalvelut, käytettävät paperit (wc- ja käsipaperit), pesulaput ja siivousaineet). 85 euroa/kuukaudessa.

Tukipalvelupaketti 2 (sisältää siivous- ja turvapalvelut, käytettävät paperit (wc- ja käsipaperit), pesulaput ja siivousaineet sekä pyykinpesun perusturvan toimipisteessä). 115 euroa/kuukaudessa.

Halutessaan asukas voi tehdä vuokran maksamisesta, apteekkituotteista, pesulapalveluista jne. palveluntuottajan kanssa laskutus- tai suoramaksusopimuksen.

Asukkaan henkilökohtaiseksi käyttövaraksi tulee jäädä vähintään 140 euroa/kuukaudessa. Käyttövara on tarkoitettu lääkkeisiin, vaatteisiin ym. Käyttövaraa laskettaessa asukkaalla tulee olla haettuna Kelan asumis- ja hoitotuki.

### TEHOSTETUSTA PALVELUASUMISESTA POISTUMINEN

Asiakkuuden päättyessä asiakas/ omainen/ läheinen huolehtii vuokrasopimuksen purkamisesta, muuttoilmoituksen tekemisestä sekä asunnon tyhjentämisestä vuokrasopimuksen päättymiseen mennessä.

Mikäli vuokrasuhde päättyy asukkaan kuolemaan, vuokranantajalla on oikeus veloittaa vuokraa siihen asti, kunnes vuokralaisen (asukkaan) henkilökohtaiset tavarat on haettu pois.

**Sitten, kun en enää muista nimeäni,
sitten, kun tämä päivä on sekoittunut eiliseen,
sitten, kun aikuiset lapseni ovat kasvaneet muistoissani**

**pieniksi jälleen,**

**sitten, kun en enää ole tuottava yksilö.**

**Kohdelkaa minua silloinkin ihmisenä,**

**välittäkää minusta, antakaa rakkautta,
koskettakaa hellästi!**

**Kello hidastaa - eräänä päivänä se pysähtyy kokonaan,**

**mutta siihen on vielä aikaa.**

**Antakaa minulle arvokas vanhuus!**